CELEX: 32013D0765
Language: sk
Date: 2013-12-13 00:00:00
Title: 2013/765/EÚ: Vykonávacie rozhodnutie Komisie z  13. decembra 2013 o zmene uznania spoločnosti Det Norske Veritas podľa nariadenia Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí [oznámené pod číslom C(2013) 8876]  Text s významom pre EHP

17.12.2013   
            
            
               SK
            
            
               Úradný vestník Európskej únie
            
            
               L 338/107
            
         VYKONÁVACIE ROZHODNUTIE KOMISIE
   z 13. decembra 2013
   o zmene uznania spoločnosti Det Norske Veritas podľa nariadenia Európskeho parlamentu a Rady (ES) č. 391/2009 o spoločných pravidlách a normách pre organizácie vykonávajúce inšpekcie a prehliadky lodí
   [oznámené pod číslom C(2013) 8876]
   (Text s významom pre EHP)
   (2013/765/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (1), a najmä na jeho článok 4 ods. 1 a článok 16,
   keďže:
   
               (1)
            
            
               Podľa článku nariadenia 16 ods. 1 nariadenia (ES) č. 391/2009 Komisia overuje, či je držiteľ uznania udeleného v súlade s článkom 2 písm. c) a článkom 4 ods. 3 uvedeného nariadenia príslušnou právnickou osobou v rámci organizácie, na ktorú sa vzťahujú ustanovenia uvedeného nariadenia. Ak to tak nie je, Komisia prijme rozhodnutie, ktorým zmení uvedené uznanie.
            
         
               (2)
            
            
               Na základe smernice Rady 94/57/ES (2) boli v roku 1995 udelené uznania dvom organizáciám Det Norske Veritas a Germanischer Lloyd („strany“).
            
         
               (3)
            
            
               Podľa článku 15 ods. 1 nariadenia (ES) č. 391/2009 si strany v čase nadobudnutia účinnosti uvedeného nariadenia ponechali svoje príslušné uznania.
            
         
               (4)
            
            
               Prvé uznanie pre spoločnosť Det Norske Veritas bolo udelené právnickej osobe DNV Classification AS, ktorá sa neskôr premenovala na DNV AS a ktorá vykonávala činnosť v rámci neprevádzkového subjektu DNV Group AS, finančne ovládanej neziskovou nadáciou Stiftelsen Det Norske Veritas (SDNV) so sídlom v Nórsku.
            
         
               (5)
            
            
               Prvé uznanie pre spoločnosť Germanischer Lloyd bolo udelené právnickej osobe Germanischer Lloyd AG, ktorá bola neskôr založená ako Germanischer Lloyd SE (GL SE) a ktorá vykonávala činnosť v rámci neprevádzkového subjektu GL Group, finančne ovládanej holdingovou spoločnosťou Mayfair so sídlom v Nemecku.
            
         
               (6)
            
            
               Dňa 10. júna 2013 Komisia dostala oznámenie o navrhovanej koncentrácii podľa článku 4 nariadenia Rady (ES) č. 139/2004 (3), ktorou SDNV nadobúda v zmysle článku 3 ods. 1 písm. b) uvedeného nariadenia výlučnú kontrolu nad GL SE a zlučuje ju so svojou dcérskou spoločnosťou DNV Group AS, ktorá sa potom premenuje na DNV GL Group AS.
            
         
               (7)
            
            
               Dňa 15. júla 2013 Komisia prijala rozhodnutie podľa článku 6 ods. 1 písm. b) nariadenia o fúziách, v zmysle ktorého nepodáva námietku voči koncentrácii uvedenej ako „Vec COMP/M.6885 – SDNV/Germanischer Lloyd“ a vyhlasuje, že je zlučiteľná s vnútorným trhom.
            
         
               (8)
            
            
               Neprevádzkový subjekt DNV GL Group AS so sídlom v Nórsku začala pôsobiť 12. septembra 2013. Strany informovali Komisiu, že do začatia spoločných operácií budú pôvodné organizácie DNV AS a GL SE naďalej existovať a nezávisle vykonávať činnosti v rámci DNV GL Group AS v súlade s ich príslušnými pôvodnými pravidlami, postupmi a systémami.
            
         
               (9)
            
            
               Vlastníctvo spoločnosti GL SE bolo prevedené na DNV AS, ktorá sa potom premenovala na DNV GL AS. Od tohto okamihu, ktorý predstavuje začiatok spoločných operácií, je DNV GL AS spolu so svojimi dcérskymi spoločnosťami zodpovedná za všetky klasifikačné a certifikačné činnosti v rozsahu pôsobnosti nariadenia (ES) č. 391/2009. DNV GL AS je preto príslušnou materskou spoločnosťou všetkých právnických osôb, ktoré tvoria uznanú organizáciu a malo by sa jej udeliť uznanie.
            
         
               (10)
            
            
               Naopak GL SE už nie je príslušnou materskou spoločnosťou organizácie a mali by sa na ňu uplatňovať ustanovenia nariadenia (ES) č. 391/2009. Preto by sa mala ukončiť platnosť jej uznania podľa článku 4 uvedeného nariadenia.
            
         
               (11)
            
            
               Z informácií predložených Komisii stranami vyplýva, že práce na existujúcich lodiach a prebiehajúcich projektoch by sa mali od začiatku spoločných operácií do zavedenia spoločného výrobného systému realizovať oddelene, a to podľa pôvodných pravidiel, postupov a systémov DNV AS a GL SE. Funkcie a systémy by sa mali postupne zjednotiť, aby sa zabezpečilo zachovávanie súladu s požiadavkami a kritériami nariadenia (ES) č. 391/2009.
            
         
               (12)
            
            
               Opatrenia stanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí ustanoveného nariadením Európskeho parlamentu a Rady (ES) č. 2099/2002 (4),
            
         PRIJALA TOTO ROZHODNUTIE:
   Článok 1
   Držiteľom uznania udeleného spoločnosti Det Norske Veritas je odo dňa nadobudnutia účinnosti tohto rozhodnutia spoločnosť DNV GL AS, ktorá je materskou spoločnosťou všetkých právnických osôb, ktoré predstavujú uznanú organizáciu na účely nariadenia (ES) č. 391/2009.
   Z dôvodu prevodu vlastníctva GL SE na DNV GL AS sa prestáva uplatňovať uznanie spoločnosti Germanischer Lloyd, ktoré bolo pôvodne udelené spoločnosti GL SE.
   Článok 2
   Toto rozhodnutie je určené členským štátom.
   
      V Bruseli 13. decembra 2013
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 131, 28.5.2009, s. 11.
   
      (2)  Smernica Rady 94/57/ES z 22. novembra 1994 o spoločných pravidlách a normách pre organizácie vykonávajúce inšpekcie a prehliadky a pre príslušné činnosti námorných úradov (Ú. v. ES L 319, 12.12.1994, s. 20).
   
      (3)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi („nariadenie o fúziách“) (Ú. v. EÚ L 24, 29.1.2004, s. 1).
   
      (4)  Nariadenie Európskeho parlamentu a Rady (ES) č. 2099/2002 z 5. novembra 2002, ktorým sa ustanovuje Výbor pre bezpečnosť na mori a pre zabránenie znečisťovania z lodí (COSS) a menia a dopĺňajú sa nariadenia o námornej bezpečnosti a zabránení znečisťovania z lodí (Ú. v. ES L 324, 29.11.2002, s. 1).